

Temeljem članka 10. stavak 1. podstavak 1. Odluke o nagrađivanju najboljih poduzetničkih ideja na području Osječko-baranjske županije ("Županijski glasnik" broj 9/09., 4/12. i 8/16.), Povjerenstvo za odabir najboljih poduzetničkih ideja na području Osječko-baranjske županije raspisuje 


N A T J E Č A J

za podnošenje prijava za dodjelu nagrada za najbolje poduzetničke
 ideje na području Osječko-baranjske županije 


1.	 PREDMET NATJEČAJA 

Predmet ovog Natječaja je podnošenje prijava za dodjelu nagrada za najbolje poduzetničke ideje na području Osječko-baranjske županije u 2024. godini.
  
Poduzetnička ideja označava zamisao o ponudi konkretnih proizvoda ili usluga u skladu s potrebama kupca, radi stvaranja dobiti.

Za najbolje poduzetničke ideje dodijelit će se 13 novčanih nagrada i to:
-	prva nagrada u iznosu od 2.000,00 eura,
- 	druga nagrada u iznosu od 1.500,00 eura,
- 	treća nagrada u iznosu od 1.000,00 eura i
-	deset nagrada u iznosu od 635,00 eura. 

Sponzori su: Osječko-baranjska županija, Cesting d.o.o. Osijek, Hrvatska gospodarska komora, Županijska komora Osijek, Kanaan d.o.o. Donji Miholjac, Nexe d.d. Našice, Osijek-Koteks d.d. Osijek, Slatinska banka d.d. Slatina i Vuka d.d. Osijek.


2. 	UVJETI ZA PRIJAVU 

Pravo prijave na Natječaj imaju:
-	fizičke osobe, državljani Republike Hrvatske, s prebivalištem na području Osječko-baranjske županije i
· poduzetnici početnici, tj. obrti, trgovačka društva i zadruge koji nisu registrirani duže od godine dana na dan objave Natječaja, a imaju sjedište na području Osječko-baranjske županije.





3. 	POTREBNA DOKUMENTACIJA UZ PRIJAVU

Sudionici Natječaja uz prijavu za sudjelovanje na Natječaj podnose sljedeću dokumentaciju:
1. fizičke osobe:
0. plan razrade poduzetničke ideje,
0. presliku osobne iskaznice,
0. uvjerenje o prebivalištu i
0. privolu za prikupljanje i obradu osobnih podataka,
1. obrti, trgovačka društva i zadruge:
1. plan razrade poduzetničke ideje i
1. presliku obrtnice ili rješenja o upisu u sudski registar.

Nepotpune prijave neće se razmatrati.

Prijava se podnosi prema obrascu i obrazlaže po uputi za izradu plana razrade poduzetničke ideje.

Svaki sudionik na Natječaj može prijaviti samo jednu poduzetničku ideju.

4. 	ROK I MJESTO PODNOŠENJA PRIJAVE

Prijave se po raspisanom Natječaju mogu podnositi najkasnije do 7. prosinca 2024. godine.

Obrasci prijave za Natječaj i upute za izradu plana razrade poduzetničke ideje nalaze se na internetskim stranicama Županije www.obz.hr te se isti s propisanom dokumentacijom dostavlja osobno ili  preporučenom poštanskom pošiljkom na adresu: 

Osječko-baranjska županija, Upravni odjel za gospodarstvo
putem Pisarnice, Županijska 4, 31000 Osijek
uz naznaku: 
"Prijava za dodjelu 
nagrada za najbolje poduzetničke ideje na 
području Osječko-baranjske županije"

Sve informacije mogu se dobiti na broj telefona 031/221-881.


5. 	NAČIN OBAVJEŠTAVANJA NAGRAĐENIH SUDIONIKA NATJEČAJA

Povjerenstvo za odabir najboljih poduzetničkih ideja na području Osječko-baranjske županije razmatra i ocjenjuje podnesene prijave prema kriterijima propisanim Odlukom o nagrađivanju najboljih poduzetničkih ideja na području Osječko-baranjske županije.

Povjerenstvo će obavijestiti sudionike Natječaja o rezultatima, i to na internetskim stranicama Osječko-baranjske županije www.obz.hr te pisanim putem na adresu podnositelja prijave.

